[pic] | COMISIA COMUNITĂŢILOR EUROPENE |

Bruxelles, 7.5.2008

COM(2008) 250 final

2008/0096 (CNB)

Propunere de

REGULAMENT AL CONSILIULUI

de modificare a Regulamentului (CE) nr. 974/98 în ceea ce privește introducerea euro în Slovacia

(prezentată de Comisie)

EXPUNERE DE MOTIVE

1. Contextul propunerii

La 7 mai 2008, Comisia a adoptat o propunere de decizie a Consiliului în conformitate cu articolul 122 alineatul (2) din Tratatul CE, indicând că Slovacia îndeplinește condițiile necesare pentru adoptarea monedei unice și că derogarea Slovaciei se abrogă de la 1 ianuarie 2009.

În cazul unei decizii pozitive, Consiliul va trebui să adopte ulterior celelalte măsuri necesare pentru introducerea euro în Slovacia.

Regulamentul (CE) nr. 974/98 al Consiliului privind introducerea euro[1] reglementează introducerea inițială a euro în statele membre din zona euro din primul val și în Grecia[2]. Acest regulament a fost modificat prin:

- Regulamentul (CE) nr. 2169/2005, pentru a pregăti viitoarele extinderi ale zonei euro;

- Regulamentul (CE) nr. 1647/2006, pentru a include Slovenia (care a adoptat moneda euro la 1 ianuarie 2007);

- Regulamentul (CE) nr. 835/2007, pentru a include Ciprul (care a adoptat moneda euro la 1 ianuarie 2008);

- Regulamentul (CE) nr. 836/2007, pentru a include Malta (care a adoptat moneda euro la 1 ianuarie 2008).

Pentru ca Regulamentul (CE) nr. 974/98 să includă și Slovacia, trebuie adăugată o trimitere la acest stat membru în regulament. Prezenta propunere cuprinde modificările necesare la regulamentul respectiv.

Planul de schimbare monetară al Slovaciei specifică faptul că trebuie aplicat așa-numitul scenariu al „big-bang-ului”. Cu alte cuvinte, adoptarea euro ca monedă a Slovaciei trebuie să coincidă cu introducerea bancnotelor și monedelor euro în acest stat membru.

2. ASPECTE JURIDICE

2.1. Temeiul juridic

Prezenta propunere are ca temei juridic articolul 123 alineatul (5) din Tratatul CE, care permite adoptarea celorlalte măsuri necesare pentru introducerea euro în statul membru a cărui derogare a fost abrogată în temeiul articolului 122 alineatul (2) din tratat.

Consiliul hotărăște cu unanimitatea statelor membre care nu fac obiectul unei derogări și a statului membru respectiv, la propunerea Comisiei și după consultarea BCE.

2.2. Subsidiaritate și proporționalitate

Propunerea intră în sfera competenței exclusive a Comunității. Prin urmare, principiul subsidiarității nu se aplică.

Prezenta propunere nu depășește măsurile necesare pentru atingerea obiectivului și, prin urmare, este conformă principiului proporționalității.

2.3. Alegerea instrumentului juridic

Regulamentul este singurul instrument juridic adecvat pentru modificarea Regulamentului (CE) nr. 974/98 al Consiliului privind introducerea euro.

3. Implica Ț II BUGETARE

Propunerea nu are implicații asupra bugetului comunitar.

4. Comentarii privind articolele

4.1. Articolul 1

În conformitate cu articolul 1 litera (a) și cu articolul 1a din Regulamentul (CE) nr. 974/98, tabelul din anexa la regulamentul menționat enumeră statele membre participante și stabilește data adoptării euro, data schimbării monetare și, dacă este cazul, perioada de retragere treptată pentru toate aceste state membre. În conformitate cu articolul 1 litera (i) din Regulamentul (CE) nr. 974/98, perioada de retragere treptată se poate aplica doar statelor membre în care data adoptării euro coincide cu data schimbării monetare, ceea ce nu a fost cazul pentru cele unsprezece state membre care au adoptat euro la 1 ianuarie 1999 și nici pentru Grecia, care a adoptat euro la 1 ianuarie 2001. În cazul Sloveniei, Ciprului și Maltei, data adoptării euro a coincis cu data schimbării monetare (1 ianuarie 2007 pentru Slovenia, respectiv 1 ianuarie 2008 pentru Cipru și Malta), dar aceste țări au optat să nu aplice o perioadă de retragere treptată. În mod asemănător, Slovacia, al cărei plan de schimbare monetară fixează, de asemenea, aceeași dată pentru adoptarea euro ca și pentru schimbarea monetară (1 ianuarie 2009), a optat și ea să nu recurgă la o perioadă de retragere treptată.

Acest articol adaugă Slovacia și următoarele informații relevante referitoare la acest stat membru în tabelul din anexa la Regulamentul (CE) nr. 974/98, în ordinea protocolară.

Stat membru | Data adoptării euro | Data schimbării monetare | Stat membru cu perioadă de „retragere treptată” |

„Slovacia | 1 ianuarie 2009 | 1 ianuarie 2009 | nu” |

4.2. Articolul 2

Acest articol stabilește data de 1 ianuarie 2009 ca dată de intrare în vigoare a regulamentului, pentru ca acesta să se aplice conform calendarului celorlalte acte ale Consiliului referitoare la adoptarea euro de către Slovacia, respectiv data abrogării derogării și data intrării în vigoare a cursului de schimb pentru koruna slovacă.

2008/0096 (CNB)

Propunere de

REGULAMENT AL CONSILIULUI

de modificare a Regulamentului (CE) nr. 974/98 în ceea ce privește introducerea euro în Slovacia

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 123 alineatul (5),

având în vedere propunerea Comisiei[3],

având în vedere avizul Băncii Centrale Europene[4],

întrucât:

(1) Regulamentul (CE) nr. 974/98 al Consiliului din 3 mai 1998 privind introducerea euro[5] prevede înlocuirea cu euro a monedelor statelor membre care au îndeplinit condițiile necesare pentru adoptarea monedei unice în momentul în care Comunitatea a intrat în cea de-a treia etapă a uniunii economice și monetare.

(2) Regulamentul (CE) nr. 2596/2000 al Consiliului[6] a modificat Regulamentul (CE) nr. 974/98 pentru a prevedea înlocuirea monedei naționale a Greciei cu moneda euro.

(3) Regulamentul (CE) nr. 2169/2005 al Consiliului[7] a modificat Regulamentul (CE) nr. 974/98 pentru a pregăti introducerea ulterioară a euro în statele membre care nu au adoptat încă euro ca monedă unică.

(4) Regulamentul (CE) nr. 1647/2006 al Consiliului[8] a modificat Regulamentul (CE) nr. 974/98 pentru a prevedea înlocuirea monedei naționale a Sloveniei cu moneda euro.

(5) Regulamentul (CE) nr. 835/2007 al Consiliului[9] a modificat Regulamentul (CE) nr. 974/98 pentru a prevedea înlocuirea monedei naționale a Ciprului cu moneda euro.

(6) Regulamentul (CE) nr. 836/2007 al Consiliului[10] a modificat Regulamentul (CE) nr. 974/98 pentru a prevedea înlocuirea monedei naționale a Maltei cu moneda euro.

(7) În conformitate cu articolul 4 din Actul de aderare din 2003, Slovacia este un stat membru care beneficiază de o derogare în sensul articolului 122 din tratat.

(8) În temeiul Deciziei 2008/…/CE a Consiliului din … … 2008 în conformitate cu articolul 122 alineatul (2) din tratat, privind adoptarea de către Slovacia a monedei unice la 1 ianuarie 2009[11], Slovacia îndeplinește condițiile necesare pentru adoptarea monedei unice, iar derogarea în favoarea Slovaciei se abrogă de la 1 ianuarie 2009.

(9) Pentru introducerea euro în Slovacia, este necesară extinderea asupra Slovaciei a dispozițiilor în vigoare privind introducerea monedei euro, stabilite prin Regulamentul (CE) nr. 974/98.

(10) Planul de schimbare monetară al Slovaciei specifică faptul că, la data introducerii euro ca monedă națională, bancnotele și monedele euro trebuie să dobândească statutul de mijloc legal de plată în acest stat membru. În consecință, data adoptării euro, 1 ianuarie 2009, este și data schimbării monetare. Nu se prevede aplicarea unei perioade de „retragere treptată”.

(11) Prin urmare, Regulamentul (CE) nr. 974/98 ar trebui modificat în consecință,

ADOPTĂ PREZENTUL REGULAMENT:

Articolul 1

Anexa la Regulamentul (CE) nr. 974/98 se modifică în conformitate cu anexa la prezentul regulament.

Articolul 2

Prezentul regulament intră în vigoare la 1 ianuarie 2009.

Prezentul regulament este obligatoriu în toate elementele sale și se aplică direct în toate statele membre în conformitate cu Tratatul de instituire a Comunității Europene.

Adoptat la Bruxelles,

Pentru Consiliu,

Președintele

Anexă

În anexa la Regulamentul (CE) nr. 974/98, se introduce următorul rând între rubricile pentru Slovenia și Finlanda.

Stat membru | Data adoptării euro | Data schimbării monetare | Stat membru cu perioadă de „retragere treptată” |

- - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - - -

„Slovacia | 1 ianuarie 2009 | 1 ianuarie 2009 | nu” |

[1] JO L 139, 11.5.1998, p. 1. Regulament modificat ultima dată prin Regulamentul (CE) nr. 1647/2006 al Consiliului din 7 noiembrie 2006 (JO L 309, 9.11.2006, p. 2).

[2] Regulamentul (CE) nr. 2596/2000 al Consiliului din 27 noiembrie 2000 de modificare a Regulamentului (CE) nr. 974/98 al Consiliului privind introducerea euro (JO L 300, 29.11.2000, p. 2).

[3] JO C […], […], p. […].

[4] JO C […], […], p. […].

[5] JO L 139, 11.5.1998, p. 1. Regulament modificat ultima dată prin Regulamentul (CE) nr. xxx/2007 al Consiliului (JO L, , p.).

[6] JO L 300, 29.11.2000, p. 2.

[7] JO L 346, 29.12.2005, p. 1.

[8] JO L 309, 9.11.2006, p. 2.

[9] JO L […], […], p. […].

[10] JO L […], […], p. […].

[11] JO L […], […], p. […].